
PRIMUL CONSILIU EUROPEAN SUB NOUL TRATAT

Începând cu intrarea în vigoare a Tratatului de la Lisabona, Consiliul European devine o instituţie cu drepturi depline a UE şi dispune, ca atare, de un regulament propriu care a fost adoptat, în aceeaşi zi de 1 decembrie 2009, cu ocazia Consiliului Justiţie şi Afaceri Interne care s-a reunit la Bruxelles.

Noul preşedinte al Consiliului European este ales cu majoritate calificată de către şefii de stat şi de guvern, pentru un mandat de doi ani şi jumătate, fără să poată exercita vreo funcţie în ţara sa, cu posibilitatea de a fi reales o singură dată.

În virtutea unui acord încheiat în decembrie 2008, preşedintele în exerciţiu la momentul intrării în vigoare a Tratatului de la Lisabona va asigura preşedinţia reuniunilor Consiliului European, până la sfârşitul mandatului său. 
Consiliul se va reuni de două ori pe semestru sau în reuniuni extraordinare, la convocarea preşedintelui. Summiturile vor avea loc la Bruxelles, cu excepţia cazurilor în care preşedintele, cu acordul Consiliului pentru Afaceri generale sau Comitetul reprezentanţilor permanenţi ai statelor membre va decide altfel. 

Începând cu 2010, summiturile vor fi pregătite şi prezidate de preşedintele Consiliului European, Herman Van Rompuy, care şi-a făcut debutul printr-o prezentare a sarcinilor europene ce-i revin şi a liniilor directoare ale modului în care el înţelege să şi le exercite, anunţând reducerea drastică a membrilor care iau parte la Consiliile Europene. Conform spiritului Tratatului de la Lisabona, formula acestui prim summit la care nu au participat miniştrii de externe ai statelor membre, va deveni o regulă. La Consiliile Europene vor participa, înafară de preşedinte, liderii celor 27 de state membre, preşedintele Comisiei Europene şi Înalta reprezentantă pentru afaceri externe şi politică de securitate. 
Herman Van Rompuy doreşte ca dezbaterile politice să nu mai fie perturbate sau prelungite de chestiuni conjuncturale şi a propus un nou model pentru declaraţiile finale ale summiturilor, care trebuie să nu fie mai lungi de trei-patru pagini, redactate într-un stil care să poată fi înţeles de toată lumea. Cu scopul de a aprofunda dezbaterea, el a mai propus organizarea de Consilii pe teme specifice, cum intenţionează să fie cel din februarie 2010, destinat locurilor de muncă şi redresării economice.

Referitor la transparenţă, Consiliul European rămâne o instanţă în care deliberările nu sunt publice, ceea ce ţine de secretul profesional. Aceleaşi reguli se aplică şi accesului publicului la documentele Consiliului. 

Acest Consiliu a dat undă verde primei reforme, deşi limitate, a Tratatului de la Lisabona, care permite includerea în Parlamentul European a eurodeputaţilor care nu au putut să fie aleşi în scrutinul din iunie 2009, desfăşurat conform Tratatului de la Nisa, Spania fiind, din acest punct de vedere, cea mai avantajată cu patru europarlamentari.  

Reuniunea Consiliului European, din 10-11 decembrie 2009, de la Bruxelles, a fost prezidată de primul ministru suedez, Fredrik Reinfeldt, iar discursul de deschidere a lucrărilor i-a preşedintelui Parlamentului European, Jerzy Buzek.
Agenda reuniunii la nivel înalt a inclus aspectele instituţionale generate de intrarea în vigoare a Tratatului de la Lisabona şi situaţia economică, financiară şi de ocupare a forţei de muncă în cadrul Uniunii, precum şi punerea în aplicare a unei noi structuri de supraveghere financiară.  De asemenea, a fost abordată problematica schimbărilor climatice, în contextul derulării, în paralel, la Copenhaga, a unei conferinţe internaţionale a ONU. Consiliul a trebuit să evalueze contribuţia europeană la finanţarea climatică.
În domeniul justiţiei şi afacerilor interne, pe ordinea de zi a fost adoptarea formală a Programului de la Stockholm, iar în domeniul relaţiilor externe agenda Consiliul European a inclus politica de vecinătate a UE, evoluţiile recente din Iran şi situaţia din Afganistan. 
Întrucât Programul de la Haga, JAI, expira la sfârşitulanului 2009, şefii de stat şi de guvern au adoptat, în integralitatea sa,  Programul de la Stockholm pentru perioada 2010-2014, noul program de acţiune european, propus de preşedinţia suedeză, în domeniul justiţiei şi afacerilor interne. Acest program care constituie foaia de parcurs cea mai detaliată de acest gen, stabileşte cadrul cooperării europene referitoare la activitatea poliţienească şi vamală, la protecţia civilă, la cooperarea judiciară în materie penală şi civilă, precum şi la problemele atât de controversate şi sensibile din punct de vedere politic, legate de azil, de migraţie şi politica de acordare a vizelor, care au provocat neînţelegeri între unele state membre. 

Odată cu intrarea în vigoare a Tratatului de la Lisabona, Parlamentul European va avea puteri legislative aproape echivalente cu cele ale Consiliului. În domeniile justiţiei civile, azilului, imigraţiei şi al politicii de acordare a vizelor precum şi în cele ale cooperării judiciare şi poliţieneşti în materie penală, deciziile-cheie vor fi luate mult mai rapid pe viitor, datorită extinderii puterii de codecizie. Este vorba despre desfiinţarea celui de-al treilea pilon al UE, în cadrul căruia, până acum, aceste chestiuni au fost decise doar de Consiliu.
În ceea ce priveşte spinoasa problemă a creşterii numărului solicitanţilor de azil şi al imigranţilor clandestini care doresc să intre în UE prin Mediterana, Programul de la Stockholm recunoaşte necesitatea susţinerii FORTEX, agenţia UE pentru securitatea frontierelor sale externe. Aceasta ar trebui să conducă la extinderea responsabilităţilor ce le revin statelor membre ale UE, în ceea ce preveşte dotările – vapoare, avioane, echipaje – care să facă faţă ambarcaţiunilor pline de imigranţi clandestini, dotări care, în mare parte, acum lipsesc. 
Considerând FORTEX ca fiind elementul-cheie în consolidarea strategiilor de luptă împotriva imigraţiei clandestine, Programul de la Stockholm ar trebui să exercite o anumită presiune asupra statelor membre pentru a coopera mai mult, cât şi asupra Comisiei pentru a extinde competenţele acestei agenţii în Mediterana. Pe de altă parte, Comisia Europeană s-a arătat nemulţumită de lipsa progreselor în dosarul recunoaşterii mutuale a azilului, un domeniu în care multe state membre bat pasul pe loc. Aceeaşi atitudine a fost remarcată şi în ceea ce priveşte stabilirea unor standarde mai ridicate de protecţie a refugiaţilor.

Comisia Europeană urmează să elaboreze un plan de punere în aplicare a Programului de la Stockholm, plan care va trebui adoptat cel mai târziu în iunie 2010. La măsurile propuse de Programul de la Stockholm, mai trebuie propus un termen până la care să fie rezolvate disparităţile în materie de azil dintre statele membre.

În ceea ce priveşte stabilirea etapelor concrete ale programului, UE va trebui să creeze un cadru  de « transfer de protecţie » în cadrul Uniunii, care va permite  refugiaţilor şi altor persoane sub protecţie internaţională să beneficieze de mai multe drepturi de a se mişca liber în interiorul UE, precum şi persoanelor care nu provin din spaţiul UE dar care se află legal în Europa. Aceasta ar reprezenta o etapă necesară pentru asigurarea unui tratament echitabil persoanelor care au nevoie de protecţie.

Faţă de numeroasele provocări actuale în domeniul protecţiei refugiaţilor în Europa, Programul de la Stockgolm reafirmă dorinţa UE de a coopera cu ţările terţe, inclusiv cu cele care primesc un număr mare de refugiaţi şi de a promova aderarea la Convenţia de la Geneva şi la protocoalele acesteia privind refugiaţii.

            Consiliul European a evocat iniţierea, în luna mai 2009, a Parteneriatului estic şi a subliniat progresele realizate în domeniul întăririi şi aprofundării relaţiilor între UE şi cele şase ţări partenere, Armenia, Azerbaidjan,  Georgia, Moldova, Ucraina şi Belarus. Şefii de stat şi de guvern au adoptat, totodată, declaraţiile referitoare la Iran şi Afganistan.

 Consiliul European a subliniat disponibilitatea UE de a îl susţine pe preşedintele Hamid Karzai în punerea în aplicare a angajamentelor sale în cadrul celor cinci domenii-cheie pe care le-a prezentat şi a reamintit faptul că Uniunea Europeană este pregătită să conlucreze îndeaproape cu Afganistanul, Statele Unite ale Americii, cu parteneri regionali şi cu alţi parteneri în cadrul comunităţii internaţionale pentru abordarea provocărilor din Afganistan.

La 28 ianuarie 2010, la Londra va avea loc o conferinţă internaţională de la care Consiliul European aşteaptă angajamente ferme din partea guvernului afgan în domeniul guvernanţei, în special la nivel subnaţional, al acţiunii împotriva corupţiei, al luptei împotriva stupefiantelor, al reintegrării şi al dezvoltării socioeconomice şi cu privire la construirea unor relaţii puternice cu vecinii săi şi în regiune.

În ceea ce priveşte Iranul, Uniunea Europeană, îşi menţine angajamentul de a face eforturi în sensul găsirii unei soluţii diplomatice pentru problema reprezentată de programul nuclear iranian, cât şi disponibilitatea de a discuta cu Iranul pentru a ajunge la o soluţie negociată cu privire la această chestiune, în cazul în care Iranul ia decizii concrete în acest scop. Faţă de aparenta lipsă de interes a acestuia pentru continuarea negocierilor, Uniunea Europeană declară că este gata să adopte măsurile necesare pentru însoţirea acţiunilor Consiliului de Securitate al ONU. Consiliul European le-a solicitat miniştrilor afacerilor externe din UE să ia în considerare opţiunile pentru următoarele etape de parcurs pentru atingerea acestui obiectiv, în cadrul următorului Consiliu Afaceri Externe.

Reconfirmând poziţia convenită în cadrul reuniunii Consiliului din luna octombrie, participanţii la summit s-au pus de acord asupra problemei finanţării demarajului rapid. Contribuţia celor 27 de membri ai Uniunii Europene se va ridica anual, la 2,4 miliarde de euro, între 2010 şi 2012. Finanţarea demarajului rapid corespunde finanţării necesare punerii în aplicare a măsurilor de adaptare la schimbările climatice în ţările în curs de dezvoltare. Aceste fonduri vor fi utilizate pentru reducerea emisiilor, atenuarea efectelor schimbărilor climatice şi întărirea capacităţilor. UE vrea să procedeze, de asemenea manieră, încât ajutorul mondial care va fi adus, între 2010 şi 2012, să fie de 7 miliarde de euro pe an.

PREŞEDINŢIA SPANIOLĂ DESCHIDE CALEA CĂTRE REFORMA UE

Intrarea în vigoare a Tratatului de la Lisabona, după nouă ani de discuţii asupra reformei instituţiilor, pune capăt atât de disputatului capitol al integrării europene. Există opinii conform cărora noul tratat va da un suflu nou instituţiilor europene, făcând funcţionarea celor 27 mai eficientă şi mai democratică.
Un fapt rămâne, însă, de stringentă actualitate: pentru că numărul celor cu drept de veto a crescut, procedura actuală de revizuire a tratatelor nu mai poate fi valabilă şi aceasta ar putea paraliza Uniunea, ceea ce impune luarea unor măsuri urgente de reformare.
Noul tratat aduce în atenţia statelor membre şi alte aspecte inedite cu care se confruntă UE: un preşedinte care va conduce reuniunile europene la vârf şi un şef al politicii externe care este, în acelaşi timp, şi vicepreşedintele Comisiei Europene. Noile reguli introduse de tratat nu stabilesc cu claritate cadrul relaţiilor preşedintelui Consiliului European cu preşedintele (sau primul ministru) al ţării care asigură preşedinţia semestrială prin rotaţie a Consiliului. Primul este desemnat să asigure pregătirea şi continuitatea lucrărilor Consiliului European, în cooperare cu omologul său de la Comisia Europeană şi pe baza lucrărilor Consiliului Afaceri generale. Al doilea va prezida Consiliul Afacerilor Generale (de acum înainte separat de Consiliul Relaţiilor Externe) care va continua să pregătească reuniunile Consiliului European. În caz de boală sau deces, preşedintele Consiliului European va fi înlocuit de primul-ministru (sau preşedintele) ţării care asigură preşedinţia prin rotaţie. Preşedintele Consiliului va stabili, printre altele, „o strânsă colaborare şi cooperare” cu acesta din urmă, prin „întâlniri regulate”. Şeful executivului va fi, astfel, implicat.

 Tocmai de aceea, mandatul spaniol care se desfăşoară într-un context legal inedit, va fi unul important pentru UE, iar Spania va juca, şi ea, un rol pe măsură. În acest sens, Spania şi-a coordonat programul său de lucru cu Belgia şi Ungaria, cele două ţări împreună cu care va asigura preşedinţia prin rotaţie a UE, în binecunoscuta troică. Aceste trei ţări au adoptat în cadrul Consiliului pentru Afaceri Generale din 7 decembrie 2009, un program comun pentru următoarele 18 luni. 

În ceea ce priveşte planul preşedinţiei spaniole pe primele şase luni din 2010, au fost evidenţiate patru mari priorităţi. Pe primul loc se situează redresarea economică şi crearea de locuri de muncă, ţinând seama de faptul că nivelul mediu al şomajului din zona euro se ridica, în octombrie, la 9,8%, în timp ce, în Letonia era de 20,9%, urmată de Spania, cu 19.3%. Crearea locurilor de muncă este şi una dintre priorităţile pe care Partidul Socialist European le-a afirmat la congresul său de la Praga, la începutul lunii decembrie 2009 Guvernul socialist spaniol, condus de José Luis Rodríguez Zapatero, a adoptat Strategia UE 2020 post-Lisabona printre priorităţile  următorilor zece ani ai ţării.

În acelaşi context economic, un important scop al preşedinţiei spaniole este aprobarea de noi mijloace de supraveghere a pieţelor financiare.

O altă prioritate este implementarea Tratatului de la Lisabona. Elementele de noutate introduse de tratat, ca de exemplu „iniţiativa cetăţenească” care ar permite unui milion de cetăţeni dintr-un număr semnificativ de state membre să ceară Comisiei UE luarea în discuţie a unui proiect legislativ, rămân deocamdată la nivel teoretic. Spania s-a declarat gata de a crea precedente în dezvoltarea instrumentelor de punere în aplicare a unor asemenea prevederi. Poziţia Spaniei vine ca un răspuns la faptul că, în timp ce Europa secolului 21 ar trebui să se bazeze pe o strânsă acţiune comună a cetăţenilor europeni, aceştia consideră Uniunea o entitate foarte îndepărtată de ei. 

Spania îşi propune să reducă această distanţă făcând presiune pentru o agendă socială mai ambiţioasă. Preşedinţia spaniolă prevede elaborarea unui plan de acţiune pentru punerea în aplicare a „Programului de la Stockholm” pentru libertate, securitate şi dreptate în UE, program aflat pe agenda Consiliului European din 10 -11 decembrie.

Spania va insista, de asemenea, pentru adoptarea unei directive asupra nediscriminării, cu scopul combaterii violenţei împotriva femeilor, la nivel european.

Relaţiile externe sunt o a patra prioritate a preşedinţiei spaniole care îşi propune să facă din UE un actor internaţional redutabil, în domeniu. 

Odată cu intrarea în vigoare a Tratatului de la Lisabona, Uniunea are la dispoziţie, în materie de politică externă, un instrument complex: preşedintele  Consiliului UE, Herman Von Rompuy, care reprezintă Uniunea în exterior, Înalta reprezentantă pentru relaţii externe, Catherine Ashton, care reprezintă Uniunea ca un adevărat ministru de externe şi Serviciul European pentru Acţiune Externă (SEAE) care are capacitatea de a fi serviciul diplomatic cel mai inventiv şi cel mai puternic din lume. SEAE, format din reprezentanţi ai statelor membre şi ai instituţiilor UE, care vor sprijini activitatea diplomatului-şef, constituie, de asemenea, cea mai mare provocare din Tratatul de la Lisabona. Spania doreşte ca organizarea şi structura noului serviciu diplomatic să fie gata înainte de luna aprilie 2010, beneficiind de un larg consens la nivel european.

Colaborarea preşedinţiei semestriale spaniole a UE, de la 1 ianuarie, cu noul şef al Consiliului European, Herman Van Rompuy, va constitui debutul viitoarei relaţii dintre cele două instituţii. Madridul va face trecerea de la „vechiul model Nisa la era noului Tratat de la Lisabona”. Spania nu va încerca să-l pună în umbră pe Rompuy care va putea prezida numărul mare de summituri bilaterale, cu SUA, Rusia, Canada sau Maroc, programate pentru prima jumătate a lui 2010.

Orientată către relaţiile externe ale UE, preşedinţia spaniolă îşi propune să actualizeze acordurile existente, încheiate cu anumiţi parteneri externi şi să deschidă perspectiva pentru altele noi. Privite dinafară, UE şi SUA sunt considerate ca fiind o singură entitate, Occidentul. Totodată, exceptând Tratatul Atlanticului de Nord, încheiat într-un context total diferit, între UE şi Statele Unite nu există acorduri pe probleme economice  şi politice.

În cadrul preşedinţiei spaniole va fi prezentat şi raportul grupului de reflexie asupra viitorului Europei, prezidat de fostul premier spaniol, Felipe González, care se aşteaptă a fi concis şi provocator.
START DIFERENŢIAT PENTRU ADERAREA LA UE

Procesul de extindere a UE încurajează puternic reforma politică şi economică în ţările care aspiră să devină membre ale UE şi contribuie la stabilitate în Europa. În pregătirea Consiliului European din 10-11 decembrie 2009, la 8 decembrie, Consiliul Afaceri Generale s-a întrunit şi a evaluat cazul Islandei, negocierile cu Turcia şi Croaţia şi procesul de stabilizare şi de asociere în Balcanii de Vest. Consiliul Afaceri Generale a reafirmat sprijinul său deplin pentru perspectiva europeană a Balcanilor de Vest. Acesta a reamintit faptul că, dacă înregistrează progrese semnificative în ceea ce priveşte reforma economică şi politică şi dacă îndeplinesc condiţiile şi cerinţele necesare, ţările din Balcanii de Vest, care au în continuare statut de ţări potenţial candidate, ar trebui să dobândească statutul de ţări candidate, pe baza meritelor fiecăreia, obiectivul final fiind dobândirea calităţii de membru al Uniunii Europene.

Islanda şi-a prezentat cererea de a deveni membru al UE în cursul acestui an. Pentru că această ţară beneficiază deja de o cooperare strânsă cu UE, datorită participării la Spaţiul Economic European şi la spaţiul Schengen, Consiliul a convenit să evalueze cererea Islandei din momentul în care Comisia îşi prezintă avizul său cu privire la această chestiune.

 Croaţia, Turcia şi fosta Republică Iugoslavă a Macedoniei sunt deja ţări candidate, dar doar primele două au început negocierile privind aderarea.

Nu numai la Consiliul Afaceri Generale dar şi la recentul summit al Consiliului European din 10-11 decembrie 2009,  a fost discutată controversata candidatură a Turciei, care şi-a început negocierile de aderare la UE, pe fondul îngrijorării crescânde a unora dintre statele  membre, care nu pot vedea în ce măsură s-ar putea integra în Europa o ţară musulmană, cu o populaţie de 75 milioane de locuitori. Turcia ar deveni, astfel, al doilea membru ca mărime a populaţiei, imediat după Germania, Germania şi Franţa se menţin pe o poziţie potrivnică perspectivei primirii Turciei în UE, în situaţia în care negocierile de aderare ale Turciei au ajuns deja la un anumit stadiu. Alte state membre, care nu pot da înapoi după ce au început negocierile, nutresc speranţa ascunsă că Ciprul şi Grecia vor interveni pentru a le bloca pe termen nelimitat.  
   Deşi au recunoscut măsurile pozitive întreprinse de Turcia, miniştrii afacerilor externe din UE au subliniat faptul că această ţară ar trebui să accelereze ritmul reformelor şi să facă eforturi suplimentare pentru a garanta faptul că respectă pe deplin criteriile de la Copenhaga, condiţii care se aplică tuturor ţărilor candidate.


  Consiliul Afaceri Generale a  analizat perspectivele aderării Albaniei şi a unora dintre ţările fostei Iugoslavii. Cele mai mare şanse le are Croaţia, care are, din 2004, statutul de candidat oficial la aderare la UE. Actualul preşedinte croat, Stipe Mesic, a declarat că aderarea la UE este al doilea mare obiectiv de politică externă, după cel privind aderarea Croaţiei la NATO, care a avut loc în aprilie 2009. Mesic speră că ţara să devină membru al UE cu drepturi depline, din 2011, mai ales că şi-a rezolvat disputa privind frontierele cu Slovenia, o  altă republică a fostei Iugoslavii.
Nu toate statele membre sunt de acord cu o asemenea dinamică a procesului de integrare şi ar prefera ca aderarea Croaţiei şi Serbiei să se realizeze în acelaşi timp. Arătând că Serbia nu poate constitui o piedică la aderarea mai rapidă a Croaţiei, Mesic a acuzat UE de aplicarea unor standarde duble, amintind, totodată, că, în ianuarie 2007, Bulgaria şi Romania au devenit membri ai UE, nu pentru că ar fi îndeplinit cu succes criteriile cerute de Bruxelles, ci în virtutea situaţiei lor geopolitice importante. 

 Nici cetăţenii din Croaţia, de altfel, nu au o poziţie unanimă. La ora actuală, doar 20% dintre croaţi susţin, fără rezerve, aderarea ţării lor la UE, iar 28% consideră această perspectivă ca fiind una negativă. Locuitorii Croaţiei sunt cei mai înverşunaţi adversari, din regiunea balcanică, ai aderării cât mai grabnice a ţării lor la UE.

 Politicienii croaţi nu se îndoiesc, însă, că documentele de aderare corespunzatoare vor fi semnate de preşedintele ţării, care va rezulta în urma  alegerilor, întrucât principalii candidaţi au, cu toţii, aceeaşi poziţie faţă de aderarea cât mai rapidă a ţării lor la UE şi implicarea activă în proiectele energetice europene. 

 În prezent, negocierile de aderare cu Croaţia au intrat în etapa finală. Abordarea reformelor care trebuie făcute şi îndeplinirea tuturor cerinţelor pentru aderare vor fi esenţiale, dacă se doreşte încheierea negocierilor anul următor.

Consiliul Afaceri Generale al UE a hotărât să relanseze şi procesul de apropiere de Serbia. Singura ţară care se opune acestui proces, Olanda, şi-a prezentat motivele pentru care este împotriva punerii în aplicare a unui acord de liber schimb între UE şi Serbia, lăsat în aşteptare din aprilie 2008. Acest acord comercial, numit “interimar”, aminteşte de Acordul de Stabilizare şi Asociere (ASA), semnat, în aprilie 2008, între UE şi Serbia, dar care n-a fost aplicat niciodată şi care constituie antecamera aderării pentru o ţară candidată.

Olandezii sunt de părere că trebuie făcut un gest faţă de Serbia, menţinând presiunea şi o anumită fermitate, pentru a determina această ţară să coopereze cu Tribunalul Penal Internaţional (TPI) pentru fosta-Iugoslavie de la Haga. Altfel spus, arestarea ultimilor doi fugari căutaţi de TPI, Goran Hadzic, fost şef al sârbilor din Croaţia, în timpul războiului, şi Ratko Mladic, fost comandant militar al sârbilor din Bosnia, acuzat de genocid pentru implicarea în masacrarea a 8000 de musulmani, la Srebrenica, în 1995, cât şi pentru rolul său în asediul oraşului Sarajevo.

Chiar dacă Olanda ar renunţa la dreptul său de veto faţă de acordul comercial, ASA ar rămâne în suspensie. Orice ratificare va fi posibilă doar dacă Belgradul va coopera total cu TPI şi va răspunde solicitărilor acestuia de a-i găsi şi aresta pe Ratko Mladic şi Goran Hadzic. 

Apropierea UE de Serbia este un proces în evoluţie. Guvernul pro-european, instalat în Serbia, în iulie 2008, ar putea să depună oficial candidatura Serbiei la UE, până la sfârşitulanului 2009, sau în ianuarie 2010, cu speranţa că ţara se va alătura Uniunii, până în 2014. Sârbii au beneficiat, recent, de un gest concret de deschidere al UE: din 19 decembrie 2009, cetăţenii sârbi, cu excepţia celor care locuiesc în Kosovo, vor putea călători fără viză în ţările europene din spaţiul Schengen. 
           Ca urmare a eforturilor întreprinse de Serbia, în cooperare cu Tribunalul Penal Internaţional pentru fosta Iugoslavie, Consiliul Afaceri Generale a convenit să pună în aplicare acordul interimar UE-Serbia, de îndată ce acest lucru este posibil.

           În acordul pe care l-au adoptat, pe 8 decembrie 2009, miniştrii Afacerilor externe din UE, la Bruxelles, se precizează că vor prezenta problema aderării Macedoniei preşedinţiei spaniole, care îşi va începe mandatul de şase luni, de la 1 ianuarie 2010.

Macedonia, candidat oficial din decembrie 2005, se aştepta, însă, ca data începerii negocierilor să fie stabilită, în cadrul Consiliului European din 10-11 decembrie 2009, propunere avansată, în octombrie, de Comisia Europeană.
            Grecia se opune cu fermitate aderării Macedoniei, din cauza conflictului iscat din cauza denumirii acestei ţări, care este, de fapt, numele unei provincii greceşti de frontieră. Grecia se teme de eventuale revendicări teritoriale din partea Skopje, asupra provinciei cu acelaşi nume din nodrul Greciei. Acelaşi motiv a stat şi la baza opoziţiei Greciei, în aprilie 2006, la aderarea Macedoniei în NATO.

Deşi, într-o declaraţie a miniştrilor de externe, se preciza că vor reanaliza problema Macedoniei, în martie 2010, cu scopul de a fixa o dată pentru deschiderea negocierilor, Atena a precizat că nu renunţă la dreptul său de veto, înainte de viitoarele alegeri prezidenţiale din Grecia, creând un curent de opinie separat de cel al miniştrilor de externe. Franţa, care se opune oricărei noi extinderi ulterioare aderării Croaţiei şi Islandei, în 2012, a susţinut Grecia, în semn de solidaritate. 

           Declaraţia Consiliului Afaceri Generale a salutat progresul reformelor din Macedonia, în special în domeniul luptei împotriva corupţiei. Macedonia, la rândul său, a stabilit legături mai strânse cu UE în ultimele luni, care s-au soldat cu posibilitatea ridicării restricţiilor la acordarea vizelor, după 19 decembrie. Cu toate acestea, miniştrii de externe au cerut Macedoniei mai multă independenţă a  justiţiei  şi au pledat pentru rezolvarea problemei denumirii ţării şi menţinerea unor bune relaţii de vecinătate cu Grecia. Negocierile sub egida ONU pentru rezolvarea diferendumului cu Grecia progresează, însă, încet. În consecinţă, Macedonia nu poate încă să pretindă începerea negocierilor pentru aderarea la UE, deoarece, documentele sale vorbesc, de altfel, de “fosta Republică Iugoslavă Macedonia” şi nu de Macedonia.

Aşadar, Uniunea Europeană a amânat începerea oficială a negocierilor cu Macedonia, la o dată neprecizată, din 2010.

CRIZA ÎN W

Criza financiară este departe de a se fi încheiat: economiile unor ţări care se aflau pe primele locuri în lume, cum ar fi Japonia, sau Emiratele Arabe, încep să se clatine, ţările din zona euro sunt ameninţate de scenariul unui val de falimente steak, iar de această dată nu mai este vorba doar de câteva miliarde de euro. Chiar dacă se vorbeşte timid de semne disparate de redresare, de o Polonie care încheie acest an pe creştere, fără să fi făcut apel la FMI, întreaga Europă se confruntă cu timpuri grele, pentru că statele au fost puse în situaţia de a-şi susţine economia prin planuri de relansare care să contracareze deficitul şi datoriile. 

Creşterea produsului intern brut al Japoniei, în al treilea trimestru al anului 2009, a fost revizuită în scădere semnificativă, la 0,3%, comparativ cu trimestrul precedent,  în loc de 1,2%, potrivit statisticilor oficiale nipone. Raportat la ritmul anual, creşterea celei de a doua economii mondiale a fost adusă, în intervalul iulie-septembrie, la 1,3%,  faţă de o estimare anterioară de 4,8% .

Scăderea radicală a cifrelor creşterii, în al treilea trimestru, se explică prin investiţiile de capital ale întreprinderilor mult mai slabe decât s-a estimat în statisticile preliminare, publicate în 16 decembrie. Aceste investiţii au produs o cădere de 2,8% în raport cu trimestrul precedent, în locul unei creşteri estimate de 1,6%.  Investiţia publică a scăzut cu 1,6% în loc de 1,2%, iar exporturile nete au crescut cu doar 3,3% în loc de 3,4%. Consumul casnic a fost, însă, revizuit în creştere, 1% în loc de 0.7%.

După ce în trimestrul II al anului 2009 Japonia a ieşit din cea mai severă recesiune înregistrată după război, după cele petrecute în trimestrul III, există tot mai multe temeri că redresarea este fragilă. Guvernul nipon se află într-o situaţie dificilă, ca urmare a creşterii deflaţiei şi aprecierii yenului, care a atins recent cel mai ridicat nivel faţă de dolar, din ultimii 14 ani, ameninţând exporturile, precum şi datorită neîncrederii în politicile economice ale guvernului. Autorităţile nipone au aprobat un plan de redresare de 7.200 miliarde yeni (54 miliarde de euro) pentru a  evita o nouă cădere în recesiune.

În pofida acestui plan, economiştii estimează că economia japoneză va continua să-şi încetinească ritmul, în cursul trimestrelor următoare. Scăderea salariilor va limita consumul. Posibilităţile de finanţare de la buget sunt limitate, din cauza datoriei Japoniei, ce ar putea stimula banca centrală japoneză să lanseze noi sisteme de împrumut pentru a scădea dobânda cheie pe termen lung. La presiunea autorităţilor, Banca Japoniei a trebuit să ofere împrumuturi noi pe termen scurt băncilor, în săptămânile anterioare, pentru scăderea dobânzii de politică monetară şi încetinirea aprecierii yenului
. 
Emiratul Dubai, se află într-un punct de răscruce. Şeicii au derulat proiecte de construcţii megalomanice, toate finanţate cu credite.În luna noiembrie 2009, statul Dubai, mai exact familia conducătoare Al Maktoum, a anunţat că nu mai plăteşte datoriile mega-companiei Dubai World, pe care, de altfel, o deţine. Vestea că şeicii nu au cum sau nu vor să plătească datorii de 80 de miliarde de dolari s-a răspândit ca un fulger, afectând  marile burse internaţionale şi stârnind panică în rândul investitorilor. 
Dubaiul părea imun în faţa crizei financiare ce a lovit lumea încă de acum un an. Până luna trecută, semnele au fost puţine şi arătau mai degrabă o încetinire moderată a creşterii. Se ştia că sunt unele probleme, însă anunţul cu privire la posibila intrare în incapacitate de plată a Dubai World a venit ca un trăznet. În doar câteva săptămâni, totul s-a schimbat. Din totalul de 80 miliarde de dolari, cât datorează Dubai World, 50 de miliarde sunt datorii pe termen scurt, ce trebuie achitate în 2010. De la anunţul autorităţilor din Dubai, din 25 noiembrie, asupra intenţiei lor de a cere un moratoriu de şase luni asupra datoriei conglomeratului public Dubai World şi până la închiderea şi până la închiderea de marţi, 15 decembrie a.c., Bursa emiratului a pierdut mai mult de 21,7% din valoarea sa
. 

Familia al Maktoumi şi-a luat mâinile de pe principalul vehicul investiţional, Dubai World, analiştii considerând că e o fugă de responsabilitate. 
Fraţii din Abu Dhabi, au refuzat să-şi mai împrumute extravaganţii vecini. Cu rezerve de petrol uriaşe, emiratul Abu Dhabi este mult mai potent financiar decât Dubaiul, însă este o altă lume a normalităţii. Este foarte posibil ca tocmai excesele Dubaiului, un spaţiu al toleranţei într-o lume netolerantă, sunt acelea care i-au făcut pe conservatorii din Abu Dhabi să-şi reconsidere sprijinul.

Un puternic semnal de alarmă pentru UE îl reprezintă, însă, situaţia Greciei, ţară care aparţine Uniunii Monetare. Grecia a acumulat datorii imense, peste 12 procente din PIB, creditorii sunt neliniştiţi, temându-se de falimentului statului. Grecia nu este încă falimentară, însă această posibilitate nu poate fi omisă, în condiţiile existente. Faptul că ţara se află acum într-o situaţie deosebit de riscantă se datorează parţial crizei economice mondiale. Cea mai mare parte a responsabilităţii o au chiar grecii care nu au luat niciodată în serios problema îndatorării. Au reuşit să pătrundă în zona euro prezentând cifre inexacte. Fostul executiv a indus în eroare celelalte state UE, asupra deficitului real, declarându-l de doar şase procente, cifră care era, şi aşa, de două ori mai mare decât valoarea maximă admisă de Pactul de Stabilitate şi Creştere al UE. Socialiştii lui Georgios Papandreu, care au preluat puterea, au declarat 12,7%. 
Deja, luni, 14 decembrie 2009, Standard&Poor ’s a plasat nota de credit pe termen lung a Greciei sub supraveghere, din cauza perspectivei negative. Agenţia de notificare financiară reproşează Atenei lipsa sa de control asupra finanţelor publice, riscând astfel să-şi degradeze nota, în mai puţin de o lună. Statelor UE nu le rămâne altceva de făcut decât să sprijine Grecia. Guvernul grec este ameninţat cu un fel de administrare forţată. Va trebui să accepte un program de economisire drastică. Ajutoarele financiare directe sau chiar o preluare a datoriilor sunt interzise prin Tratatul UE. 
Anul viitor, Grecia trebuie să împrumute de pe pieţele financiare 25 de miliarde de euro. Datoriile Greciei au atras atenţia, la fel ca şi ritmul cu care Dubaiul construia pe datorie. Dacă expansiunea ar fi continuat, nu s-ar fi aflat de aceste probleme, însă criza a scos la suprafaţă toate neregulile. Investitorii şi-au retras banii, temându-se de o prăbuşire a piramidei creditelor. Ca urmare, primele care au resimţit şocul au fost băncile, iar acum se clatină întregul stat.   Nu va trece mult până când creditorii vor începe să se îndoiască şi de soliditatea altor state din zona euro, cum ar fi Spania sau Portugalia, ale căror datorii au crescut şi ele exponenţial şi au ajuns în colimatorul agenţiilor de rating. 

Ca şi Grecia, care a acumulat o datorie record de 300 miliarde de euro, nici o ţară din Europa nu pare a fi la adăpost de dificultăţi financiare. Situaţia din Spania nu cunoaşte gravitatea celei din Grecia, deşi criza a slăbit foarte mult economia şi finanţele acestei ţări. Şomajul depăşeşte 20% şi tandemul atât de periculos bănci-sector imobiliar, continuă să creeze nelinişti. Şi Marea Britanie începe să ia măsuri, în urma unui deficit de 12% şi a unei lire sterline devalorizate. Irlanda intră sub supraveghere. Germania, care a cunoscut o recesiune mai puternică decât Franţa, speră să echilibreze situaţia în următorii 3-4 ani, deşi băncile sunt încă nesigure. Franţa continuă să se împrumute peste 250 miliarde de euro în acest an. Letonia ajunsă în faliment a fost salvată de Finlanda. Celelalte ţări din Est impun constrângeri drastice.  

Acesta ar putea fi noul val al crizei, iar statele ar putea avea soarta băncilor: să piardă încrederea şi să suporte consecinţele. Mulţi analişti afirmă că suntem în faţa unei « crize în W ».

Pentru statele UE, un val de falimente statale ar fi un scenariu care le-ar paraliza, pentru că nu ar mai fi vorba de câteva miliarde de euro, ci chiar de supravieţuirea monedei unice europene.
TINERII SUB EFECTELE CRIZEI

Comisia Europeană a făcut un bilanţ al acţiunii susţinute a statelor membre şi a Uniunii pentru ieşirea din criză, pe care l-a concretizat într-un raport, prezentat pe 15 decembrie 2009, referitor la tendinţele de pe pieţele muncii din UE, propunând noi priorităţi, la orizontul anului 2020. Raportul stabileşte că grupurile care au fost afectate în mod special de şomaj sunt tinerii, migranţii şi persoanele cu o slabă calificare. Şi aceasta în pofida măsurilor şi a  ajutoarelor coordonate la nivelul UE şi a statelor membre, care au contribuit la stabilizarea economiilor şi la stagnarea creşterii şomajului în 2009.

În raport au fost identificate trei principii:

-definirea cadrului propice pentru o relansare durabilă a pieţei muncii;

-punerea în aplicare a reformelor structurale capabile să asigure o ieşire eficientă din criză la care să participe indivizi şi instituţii; 

-modernizarea pieţei muncii prin intermediul unor politici publice eficiente.

Acest raport  va fi examinat de către miniştrii muncii şi afacerilor sociale în cadrul reuniunii Consiliului, cu tema „Muncă, politică socială, sănătate şi consumatori”, care va avea loc pe 8-9 martie 2010. El va sta la baza elaborării „Strategiei UE 2020 pentru creştere economică şi locuri de muncă”, care ar urma să fie adoptată în primăvara anului 2010.

Conform statisticilor, 40% din şomerii Europei sunt tineri între 15 şi 29 de ani. La începutul lui 2009, 18,3%, aproximativ 8 milioane, din tinerii europeni erau excluşi de pe piaţa muncii. În Franţa, de exemplu, rata şomajului pentru grupa 15-24 de ani a crescut de şapte ori, faţă de celelalte categorii de vârstă, între 2008 şi 2009. 

La reuniunea Adunării Regiunilor Europei (ARE), din 11-12 decembrie 2009, la Paris, s-a subliniat că doar existenţa unui loc de muncă dă unei persoane şansa unei situaţii cu adevărat stabile, adică o locuinţă şi, în plan mai general, un loc în societate. În opinia preşedintei acestui organism, Michèle Sabban, nivelul regional este cel mai potrivit pentru a putea răspunde nevoilor exprimate de tinerii care doresc să joace un rol mai important, atât în luarea deciziilor cât şi în aplicarea politicilor care se referă la ei. 

Problema ocupării forţei de muncă în perioada de criză a fost subiectul care a predominat în discuţiile celor mai mult de 100 de tineri, veniţi din 53 de regiuni europene, cu reprezentanţii instituţiilor europene şi internaţionale. 

În ceea ce-i priveşte pe tineri, UE nu a dus cea mai adecvată politică. Spre deosebire de programele de schimburi interuniversitare, Erasmus şi Leonardo, care aveau ca principiu de bază mobilitatea şi se adresau unui număr redus de studenţi, programul „Tineretul în acţiune”, pus în aplicare de Direcţia Generală Cultură şi Educaţie a Comisiei Europene, se adresează tuturor tinerilor. Devenită model pentru tineretul european, mobilitatea internaţională a devenit, în timp, un criteriu de selecţie cvasi-discriminant, un imperativ categoric pentru a putea accede la piaţa muncii. 

Ecrire à la rédactionPentru mulţi experţi, criza are consecinţe grave pentru că dificultăţile cu care se confruntă tinerii pe piaţa muncii datează de mult timp. La fenomele temporare de tranziţie de la perioada de educaţie la momentul angajării, trebuie adăugate şi efectele datorate conjuncturii, pentru că tinerii sunt, înainte de toate, victimele  unei crize structurale 
În cadrul reuniunii ARE au fost aduse în centrul dezbaterilor anumite contradicţii. În timp ce condiţiile generale par, mai degrabă, favorabile tinerilor (prelungirea speranţei de viaţă, libertatea de circulaţie, securitatea), şomajul este în creştere pe termen lung. Pătrunderea pe piaţa muncii este un proces din ce în ce mai lung şi mai dificil, iar condiţiile de acces s-au schimbat. Lipsa de experienţă este folosită de angajatori ca pretext pentru precaritatea contractelor încheiate cu angajaţi tineri (8 din 10 contracte sunt nesigure), dar, în mod inexplicabil, obţinerea unei prime angajări, respectiv o primă experienţă, devine din ce în ce mai dificilă.

Şomajul îi afectează, în egală măsură, atât pe tinerii fără calificare cât şi pe cei foarte bine pregătiţi : unii au de înfruntat concurenţa acerbă a celor cu mai multe specializări, ceilalţi au un puternic sentiment de declasare. Dezbaterile au abordat şi dezechilibrul mereu în creştere, între nivelul formării şi ofertele de locuri de muncă
. 
ÎNCĂLZIRE ÎN RELAŢIILE AMERICANO-RUSE

Relaţiile dintre Rusia şi Occident au cunoscut o îmbunătăţire încurajatoare odată cu vizita preşedintelui Obama la Moscova şi cu propunerile de a reface dialogul, după anii dificili din timpul administraţiei Bush. 

Obama tratează Moscova cu respectul pe care aceasta şi-l doreşte şi, abordând un nou stil de negociere, şi-a propus să obţină semnarea unui nou tratat privind reducerea armamentului strategic până la sfârşitul acestui an, după ce START, semnat în 1991, tocmai a expirat.

Cu prilejul vizitei, preşedinţii rus şi american, Dimitri Medvedev şi Barack Obama, şi-au însărcinat delegaţiile să facă tot posibilul pentru a găsi soluţii pentru un nou tratat. Acesta urmăreşte să stabilească un control mai puţin rigid decât precedentul. Din prevederile noului tratat a fost exclusă aceea conform căreia inspectorii americani puteau să verifice 24 din 24 de ore lansatoarele de rachete balistice ICBM, care erau fabricate la o uzină din Udmurtia. Totodată, SUA nu va mai primi date de telemetrie  de la lansările de testare a rachetelor ruseşti. 

Părţile au negociat asupra condiţiilor de control al  rachetelor mobile de tipul Topol. Întrucât negociatorii ruşi s-au opus variantelor propuse de partea americană care, la rândul său nu a dorit să accepte condiţiile acestora, s-a renunţat la problema reglementării rachetelor mobile.

 S-a convenit ca noul document să nu afecteze planurile Rusiei de modernizare a capacităţilor sale nucleare. Printre alte prevederi, tratatul nu va  restrânge înzestrarea trupelor ruseşti cu un nou sistem de rachete RC-24, cu focoase multiple şi nu va obstrucţiona planurile de creare a unei noi rachete grele, care ar trebui să înlocuiască în câţiva ani rachetele actuale aflate în dotare. 

În acelaşi timp, Rusia nu a reuşit să obţină renunţarea la capacităţile reflexive (capacitatea de a spori numărul focoaselor de pe vectorii operaţionali pe seama muniţiei stocate în depozite). În ultimii ani, în Rusia, focoasele au fost scoase din uz din cauza uzurii morale, fapt care a determinat o scădere semnificativă a rezervelor sale, la numai 3906, faţă de SUA, care dispun de 5573 focoase nucleare. Cu prilejul vizitei la Moscova, cei doi preşedinţi au convenit o reducere cuprinsă între 1500 şi 1675 a numărului de focoase nucleare (faţă de 2.200 minimum, cât era prevăzut în primul tratat START ).

În noul tratat a  fost fixată şi o diminuare a numărului de vectori nucleari (rachete intercontinentale, submarine şi bombardiere strategice), cuprinsă între 700 şi 750 (Rusia dispune, la nivelul anului 2009, de 811 purtători, faţă de cei 1195 ai SUA), ceea ce pentru Rusia ar însemna o creştere şi nu o reducere a producţiei şi poate echivala cu o cursă a înarmărilor în loc de un plan de dezarmare.

Ambele echipe au fost nevoite să facă faţă unor  aspecte de ordin tehnic. De mai bine de şase luni, oficialii americani şi ruşi au avut discuţii, la Geneva, pentru înlocuirea Tratatului Strategic de Reducere a Armelor din 1991, care a expirat pe 5 decembrie 2009.
 În ultimele câteva zileale anului trecut, s-a înregistrat o încetinire a ritmului negocierilor. După ce oficialii ambelor părţi au admis că nu mai poate fi  semnat un acord în acest an, Rusia a acuzat negociatorii SUA de temporizarea discuţiilor privind tratatul de dezarmare nucleară, sub pretextul că aşteaptă instrucţiuni suplimentare de la preşedintele american. Există şi opinii contrare care susţin că, dimpotrivă, SUA ar fi dorit ca semnarea noului tratat să aibă loc în apropierea primirii premiului Nobel de către Obama, pe 10 decembrie, dar premierul rus Vladimir Putin l-ar fi convins pe Medvedev să nu se grăbească şi să amâne cât mai mult. Moscova a interpretat propunerea SUA ca o şansă de a obţine mai multe concesii. Realitatea este că atât Rusia cât şi SUA au încălcat o serie de termene limită prevăzute pentru a ajunge la un acord. 

În urma declaraţiilor făcute de Rusia, s-a crezut că Obama şi Medvedev, veniţi la Stockholm, pentru a participa la ultima zi a conferinţei asupra climei,  vor profita de acest prilej, pentru o discuţie asupra noului tratat, dar acest lucru nu s-a întâmplat.

Partea americană pune întârzierea semnării pe seama dorinţei de a realiza un acord bun, iar partea rusă pe multitudinea detaliilor care mai sunt de reglat şi pe probleme de organizare, ceea ce face ca luna ianuarie 2010 să fie un termen optimist.

 Divergenţele dintre Washington şi Rusia sunt departe de a se încheia, însă interesele celor două ţări sunt convergente în anumite probleme, cum ar fi lupta împotriva cibercriminalităţii. FBI-ul, însărcinat cu responsabilitatea reducerii acestui tip de agresiune, a făcut public faptul că, în 2008, au avut loc pe teritoriul american, în jur de 300 de atacuri dinafară, împotriva intereselor vitale ale Statelor Unite. Ţintele nu erau numai economice. Astfel, pe 21 aprilie 2008, Departamentul apărării a confirmat că nişte piraţi au reuşit  să ajungă la programele viitorului avion de vânătoare  F-35 Lightning II. Pentagonul a acuzat China de a fi fost la originea acestui act de piraterie. 

După o serie de astfel de atacuri împotriva statelor, băncilor şi lanţurilor de magazine, administraţiile naţionale consideră că reprimarea acestora se datorează lipsei de cooperare internaţională. În acelaşi timp, aceste ţări, resping orice opinie care le-ar putea afecta “suveranitatea digitală” şi care ar putea furniza unor străini accesul la anumite date ale lor, cu caracter special. Oficial, acesta este motivul pentru care Rusia refuză să ratifice un text al Consiliului Europei care autorizează anchetele judiciare transnaţionale. 

 Statele Unite şi Rusia au angajat, acum câteva săptămâni, discuţii asupra securităţii pe internet şi a războiului cibernetic. Moscova a propus o negociere care ar putea conduce, în final, la un fel de tratat de dezarmare a ciberspaţiului, similar celui care limitează deţinerea armelor nucleare, chimice şi bacteriologice.  

Americanii susţin că o luptă eficientă împotriva cibercrimei este imposibilă dacă aspectele industrialo-economice nu sunt legate de cele care ţin de securitate. Washingtonul propune un tratat de cooperare internaţională care să conţină interdicţii şi mijloacele de control al acestora. În Statele Unite se observă o schimbare evidentă, inclusiv în domeniul ciberneticii. Administraţia  Obama se distanţează total de politica dusă de predecesorul său, George Bush care restrânsese aria negocierilor la probleme economice, refuzând să abordeze  subiecte legate de securitate, de teama de a nu fi pus în situaţia de a dezvălui anumite secrete. Barack Obama, în schimb, s-a arătat deschis faţă de propunerea Rusiei pentru o negociere extinsă pe securitate. Mai mult, pe baza datelor unui raport pe care la solicitat,  Obama a anunţat viitoarea nominalizare a unui coordonator al luptei împotriva acestei forme de crimă, măsură care nu a prea fost pe placul serviciilor de informaţii, care ar fi preferat să nu se abată de la programele proprii.
În acest sens, o delegaţie rusă, la nivelul conducerii Consiliului de securitate s-a întâlnit, în noiembrie, la Washington, cu reprezentanţi ai Departamentului de stat american, ai Pentagonului şi ai Ministerului pentru securitate internă. În urma discuţiilor, partea americană a acceptat începerea dezbaterilor asupra cibersecurităţii, la Geneva, între 11 şi 15 ianuarie, în cadrul Biroului pentru probleme de dezarmare şi securitate internaţională al Naţiunilor Unite
. 
În contextul in care NATO a îngheţat relaţiile cu Rusia, după conflictul ruso-georgian, din vara anului 2008, Alianţa a reluat, recent, cooperarea cu Moscova,  în interiorul formatul Consiliului NATO-Rusia. 

În această tendinţă a noilor relaţii se înscrie şi recenta declaraţie a Secretarului general al NATO, Anders Fogh Ras​mussen, cu prilejul vizitei sale în Rusia, conform căruia, Alianţa nu va ataca niciodată Rusia şi „ credem că nici Rusia nu ne va ataca pe noi. Noi am încetat să ne mai facem griji în legătură cu acest subiect şi nici Rusia nu trebuie să mai fie îngrijorată".

 În cadrul vizitei, Secretarul general al NATO a mai avut întâlniri cu preşedintele rus Dimitri Med​vedev, cu premierul Vladimir Putin dar şi cu ministrul de Externe, Serghei Lavrov, vizită pe care a calificat-o drept una fructuoasa, cu "discuţii constructive"
. 
COPENHAGA, ÎNTRE AŞTEPTĂRI ŞI REZULTATE

 Prima luare internaţională de poziţie cu privire la schimbarea climatică a fost făcută, în 1992, în cadrul Conferinţei asupra Pământului, de la Rio de Janeiro. La această reuniune a luat naştere Convenţia cadru a Naţiunilor Unite asupra schimbărilor climatice (CCNUSC), un tratat care încuraja ţările dezvoltate să-şi limiteze emisiile de gaz cu efect de seră (GES), care a fost semnat şi ratificat de 189 de ţări.

Cele mai multe dintre ţările parte ale CCNUSC, cu excepţia Statelor Unite, au semnat şi ratificat, în 1997, Protocolul de la Kyoto, un tratat juridic foarte strict care angajează ţările semnatare la luarea unor măsuri pentru reducerea specifică de gaz cu efect de seră. Obiectivul protocolului era realizarea unei reduceri de 5% a GES, până în anul 2012, în raport cu 1990.

Cea de a treia Conferinţă a ţărilor parte ale CCNUSC (COP13), care a avut loc în 2007, în Bali, a avut drept scop realizarea unui cadru pentru negocieri, precum şi o foaie de parcurs pentru un acord asupra schimbării climatice, care să înlocuiască Protocolul de la Kyoto, care expiră în 2012. Foaia de parcurs stabilită la Bali a marcat începutul a doi ani de negocieri asupra reducerii emisiilor de CO2. 

 În 2008, a avut loc Conferinţa de la Poznan, Polonia, care  a coincis cu momentul în care europenii au adoptat pachetul energie-climat, aşa numitul “3x20”, care urmărea: reducerea cu 20% a emisiilor de CO2, atingerea pragului de 20% pentru energia regenerabilă cât şi a celui de 20% pentru eficienţa energetică, până în anul 2000. 

Negocierile din cadrul Conferinţei de la Copenhaga, care s-au derulat timp de două săptămâni, sub egida Naţiunilor Unite, au fost expresia însăşi a mondializării: 193 de state au venit, pentru a se angaja într-o luptă fără precedent în apărarea bunului public mondial, care este clima. Prezenţa atât a ţărilor industrializate, mari poluatoare, cât şi a ţărilor emergente, care cer dreptul lor la dezvoltare şi deci, o toleranţă  temporară faţă de nivelul emisiilor de gaz cu efect de seră, confirmă convingerea unanimă că numai o mobilizare generală poate frâna o încălzire globală care ar avea grave consecinţe colaterale previzibile.

Conferinţa de la Copenhaga s-a dorit a fi, dincolo de o provocare de mediu, o provocare de competitivitate economică, în jurul căreia cele 27 de state membre ar putea  construi  o strategie coordonată a politicilor lor. 

Este vorba de a obţine din partea partenerilor comerciali angajamente clare care permit anticiparea tipului de dumping de mediu cu care s-ar putea confrunta întreprinderile europene, în următorii ani, în timp ce ele se străduiesc să–şi asume cerinţele Conferinţei de la Poznan.

Crearea unui veritabil spaţiu european al cercetării şi inovaţiei, întărirea capacităţilor de investiţie, reglarea politicilor comerciale, o politică socială inovatoare care să însoţească “revoluţia verde” a economiilor europene, sunt câteva dintre obiectivele pe care, în reuniunile pregătitoare ale Conferinţei de la Copenhga, cei 27 şi-au propus să le realizeze, pentru a face din lupta împotriva schimbării climatice, un atu pentru o creştere economică europeană durabilă.

De la Europa la China, lupta contra schimbării climatice poate antrena noi forme de protecţionism şi o nouă eră a comerţului internaţional, ale cărui norme de mediu ar putea deveni o pârghie determinantă. De aceea şi poziţiile ţărilor, în această problemă, sunt diferite, uneori contradictorii. Nu cu mult timp înainte de începerea conferinţei, a existat un real pericol de suspendare a discuțiilor.

La Copenhaga, negocierile s-au purtat pe două coordonate: pe de o parte, un nou acord, după încetarea Protocolului de la Kyoto, iar pe altă parte, negocierile americanilor cu ţările emergente, în cadrul Convenţiei cadru a Naţiunilor Unite asupra climatului. La momentul deschiderii, posibilitatea încheierii unui acord final care să salveze planeta era destul de redusă. Exista, însă, o probabilitate destul de mare pentru un acord interimar, în primul rând, din cauză că SUA și China, cei mai mari poluatori din lume, au promis să reducă sau să încetinească ritmul emisiilor și liderii celor două state au convenit să participe la această conferinţă.

Proiectul de acord pe probleme climatice, distribuit celor 193 de delegaţii participante, propunea  limitarea creşterii temperaturii medii a planetei la un grad şi jumătate sau două grade, eforturile ţărilor sărace urmând a fi susţinute, între altele, de ajutorul de 7,2 miliarde de euro, aprobat de summitul Uniunii Europene. 

În debutul Conferinţei, Agenţia americană de protecţie a mediului (EPA) a susţinut că emisiile de gaz cu efect de seră reprezintă o ameninţare pentru sănătatea publică, şi a arătat că este autorizată şi obligată să depună toate eforturile pentru a reduce poluarea cu efect de seră, deschizând astfel, pentru prima dată, calea către reglementarea acestor emisii, în SUA. Dacă această surprinzătoare poziţie a unei instituţii americane, s-ar concretiza într-un document oficial la Copenhaga, ar determina Statele Unite, ţară care nu a ratificat Protocolul de la Kyoto, să ia primele măsuri de reglementare naţională a emisiilor  de dioxid de carbon ale camioanelor uşoare. Totodată, acest document i-ar da preşedintelui Barak Obama un puternic suport pentru a-şi putea respecta promisiunea făcută, chiar dacă s-ar opune Congresul. Casa Albă a anunţat, la sfârşitul lui noiembrie, obiectivele americane pentru conferinţa de la Copenhaga: diminuarea cu 17% a emisiilor de gaze cu efect de seră, până în 2020, comparativ cu nivelul anului 2005 şi cu 42%, până în 2030.
Franţa a pledat ca UE să se angajeze pentru o reducere de 30% a gazelor cu efect de seră dacă, la această conferinţă, s-ar ajunge la un acord internaţional asupra climei. 

Arabia Saudită, primul exportator de petrol, a încercat să bruieze negocierile, cerând o anchetă internaţională asupra “Climategate”, scandal legat de anumiţi climatologi acuzaţi de a fi manipulat datele reale. Acest scandal s-a iscat ca urmare a afirmaţiilor unui om de ştiinţă, care menţiona folosirea unui “truc” statistic la realizarea unui tabel ce demonstra accelerarea procesului de încălzire a planetei. Situaţia a devenit publică, în urma sustragerii unui schimb de e-mailuri de pe serverul unei universităţi din Anglia, care au fost  postate, ulterior, pe Internet. În aceleaşi mesaje, un alt cercetător îi numea pe sceptici “idioţi”.

Deşi aproape toţi participanţii au susținut că stabilirea unor ținte de reducere a emisiilor era vitală pentru summitul de la Copenhaga, numeroşi experți au argumentat că s-ar putea să fie prea târziu pentru prevenirea unei creșteri a temperaturii în următorii 50 sau 100 de ani, arătând că identificarea unor modalități de conviețuire, în condițiile schimbării climatice, ar putea fi mai presantă. 
Negocierile au fost perturbate, însă, chiar din a treia zi, de o dispută aprinsă provocată de apariţia unui proiect de acord care urma să fie negociat şi semnat de şefii de stat. Textul, conceput de un grup provenind din Danemarca, SUA şi Marea Britanie, a fost prezentat doar reprezentanţilor din câteva ţări, sub pretextul că se intenţiona să fie doar un cadru pentru discuţie, acesta fiind şi unul dintre motivele pentru care nu prezintă standarde exacte pentru reducerea emisiilor.

 Acest proiect de acord a provocat revolta  statelor în curs de dezvoltare, care considerau că el contravine Protocolului de la Kyoto, dezavantajând statele mici. În forma sa  iniţială, acest document conferea mai multă putere ţărilor dezvoltate şi stabilea standarde diferite pentru emisiile de carbon pe cap de locuitor, până în 2050, pentru ţările dezvoltate şi cele în curs de dezvoltare. Astfel, în ţările dezvoltate s-ar fi putut emite o cantitate aproape dublă de CO2 faţă de ţările în curs de dezvoltare. Liderul sudanez al delegaţiei celor 135 de state în curs de dezvoltare a acuzat faptul că suma de 10 miliarde de dolari pe an, care a fost avansată pentru ajutorarea ţărilor sărace, reprezintă o parte infimă din cele 1000 de miliarde de dolari, cheltuite deja de marile puteri pentru salvarea instituţiilor financiare.

Proiectul respectiv a generat şi nemul​ţumirea unor ONG-uri din domeniul mediului, care au acuzat ţara or​ganizatoare că nu a luat în considerare punctul de vedere al majorităţii statelor care cer o soluţie durabilă şi ambiţioasă.
Potrivit Protocolului de la Kyoto, singurul document care creează obligaţii legale în privinţa reglementării emisiilor de carbon, ţările bogate care emit şi cea mai mare cantitate de CO2, ar fi trebuit să fie primele care trebuiau să ia măsuri drastice pentru reducerea emisiilor, în timp ce pentru ţările în curs de dezvoltare există  o etapizare a acestor prevederi. 

Proiectul de acord propunea, de asemenea, crearea unui fond pentru probleme climatice gestionat de un comitet, existând riscul ca acest fond să fie administrat, de fapt, de Banca Mondială sau de  Fondul Global pentru Mediu, şi nu de ONU. 

În timp ce delegaţii erau prinşi în negocieri, poliţia din capitala daneză s-a confruntat cu o manifestaţie ecologistă la care au participat zeci de mii de militanţi, care încercau să preseze liderii prezenţi la summit să semneze un acord care să poată opri încălzirea globală. 

 Dat fiind faptul că negocierile au fost în impas, încă de la începutul summitului, pe tot parcursul acestuia a existat temerea unui eventual eşec şi a eventualelor consecinţe ale acestuia. În absenţa unor măsuri adecvate, ţările sărace din Africa, care se confruntă  deja de foarte mult timp cu problema secetei, ar putea avea consecinţe din cele mai grave.

 Organizaţia Meteorologică Mondială a avertizat că acest prim deceniu al secolului ar putea fi cel mai cald din câte s-au înregistrat. 
În opinia Agenţiei Internaţionale a Energiei, un eşec la Copenhaga  ar putea determina o creştere a temperaturii globului cu aproximativ 4 grade Celsius, ceea ce ar avea un impact uriaş asupra mediului şi ar costa  economia mondială, 500 de miliarde de dolari pe an
. 

Delegaţiile din ţările africane au cerut ţărilor bogate să adopte necondiţionat Protocolul de la Kyoto şi au impus suspendarea lucrărilor. Cei care le-au blocat, practic, au fost reprezentanţii Grupului 77-China. 

Proiectul de acord supus spre negociere tuturor participanţilor a fost aspru criticat de Statele Unite, care au cerut eforturi suplimentare din partea ţărilor în dezvoltare accentuată, cum este China. Chiar dacă principalii protagonişti au afişat aceeaşi voinţă pentru a ajunge la un rezultat, ei au continuat, totuşi, să apere poziţii foarte diferite. 

Ţările industrializate au propus încurajarea convergenţei condiţiilor ce se impun tuturor ţărilor, pentru a se ajunge, progresiv, la aceeaşi cotă aproximativă de emisii pe cap de locuitor al planetei. Acest obiectiv poate fi realizat, dacă aceste ţări îşi reduc, puţin câte puţin, emisiile, în timp ce ţările în curs de dezvoltare le măresc, simultan, pe ale lor. Având în vedere nivelul lor de prosperitate, ţările industrializate vor avea posibilitatea să-şi negocieze mai repede decât alţii „revoluţia verde”.

China, care s-a pregătit pentru Copenhaga cu studii ştiinţifice recente, s-a erijat în apărătorul ferm al ţărilor în curs de dezvoltare. Ea a acuzat ţările industrializate de lipsă de responsabilitate, deoarece, timp  de un secol şi jumătate, pentru a ajunge la actualul nivel de prosperitate, au acumulat gaze cu efect de seră, care încă persistă în atmosferă, dat fiind lunga lor durată de viaţă. China a revendicat acelaşi privilegiu pentru ţările sărace. În ceea ce o priveşte, ea se consideră pregătită să facă eforturi pentru limitarea emisiilor de gaze cu efect de seră, dar nu imediat. Statul chinez va emite, peste câţiva ani, mai multe gaze cu efect de seră pe cap de locuitor decât Occidentul, înainte de a atinge un vârf al emisiilor şi de a le reduce apoi. Potrivit acestui scenariu, ţările cel mai puţin dezvoltate ar trebui să aibă aceeaşi evoluţie şi să formeze, puţin mai târziu, un al treilea val. 

Potrivit calculelor unui studiu al Universităţii Tsinghua, ţările industrializate au emis 840 de miliarde de tone de CO2, în perioada 1850-2005, dintr-un total de 1100 de miliarde. Chiar dacă îşi reduc cu 80% emisiile, până în 2050, ceea ce va fi foarte greu, ele vor continua să emită, în această perioadă, 380 miliarde de tone de CO2, dintr-un total de 1.000 de miliarde. În total, din 1850 până în 2050, aceste state vor emite deci 1220 miliarde de tone dintr-un total de 2100 miliarde, adică 58% din emisiile mondiale, în timp ce, în 2005, ele nu reprezentau decât 20% din populaţia globului
. 

În viziunea autorităţilor chineze, responsabilitatea istorică a ţărilor industrializate le impune acestora să accepte această stare de fapt şi să ajute, financiar şi tehnologic, ţările sărace, obligaţie care figurează, de altfel, în Convenţia cadru a Naţiunilor Unite asupra schimbărilor climatice,  prea puţin respectată, însă.

Sesizând pericolul de a nu se putea ajunge la o poziţie comună, în final, preşedintele francez, Nicolas Sarkozy, a intervenit cu un avertisment al oamenilor de ştiinţă, în opinia cărora aceasta este ultima generaţie care poate salva planeta de la dezastru ecologic, argument pentru care, la Copenhaga, nu se putea înregistra un eşec. El i-a îndemnat pe liderii politici să se reunească în seara premergătoare încheierii reuniunii, pentru a negocia un text de compromis, care să servească drept "umbrelă politică" pentru acţiunile ce vor urma. Sarkozy a subliniat disponibilitatea Franţei şi a Uniunii Europene de a negocia şi de a-şi asuma "responsabilitatea istorică" privitoare la schimbarea climatică şi a îndemnat atât SUA cât şi China să avanseze pe calea negocierilor şi să propună obiective de reducere a emisiilor mai ambiţioase.

Conştient de riscul unui eşec, premierul indian, Manmohan Singh, a propus continuarea negocierilor şi în 2010, pentru a se ajunge cu adevărat la  un acord global care să fie un răspuns realmente solidar în faţa încălzirii globale. 
Timp de 24 de ore, negocierile au fost blocate. Ele au fost reluate numai după ce premierul danez, Lars Lokke Rasmussen, a renunţat să-şi mai prezinte textul propriu pentru acord. Concludent pentru tensiunea în care au avut loc ultimele negocieri, a fost apelul de a nu părăsi capitala daneză, cu o seară înaintea încheierii summitului, adresat delegaţiilor de către ONU. 
Statele Unite, reprezentate de secretarul de stat Hillary Clinton, şi-au arătat disponibilitatea de a colabora cu alte state pentru mobilizarea, în comun, a 100 miliarde de dolari pe an, până în 2020, pentru susţinerea eforturilor statelor în curs de dezvoltare. 

Ca urmare a anunţului secretarului de stat, Hillary Clinton, privind contribuţia de 100 de miliarde de dolari pe an, republicanii din Congresul american au reacţionat prompt, reamintind că orice angajament internaţional, inclusiv  acesta, privind încălzirea globală, trebuie ratificat de Senat  şi că  preşedintele şi colaboratorii săi nu au autoritatea de a angaja Statele Unite într-un acord internaţional. Au precizat, de asemenea, că nici ţinta de reducere a emisiilor de gaze cu efect de seră, anunţată de Casa Albă, în noiembrie, respectiv o scădere cu 17% faţă de nivelul din 2005, nu a fost aprobată de Congres, care va  avea un cuvânt de spus în această privinţă.

Ţările Uniunii Europene au hotărât să acorde statelor în curs de dezvoltare 7,2 miliarde de euro pe o perioadă de 3 ani.  Suma este superioară obiectivului iniţial al preşedinţiei suedeze a Uniunii, care era de aproximativ şase miliarde de euro. Premierul Marii Britanii, Gordon Brown, a declarat că toate cele 27 de state membre şi blocul european vor contribui la această sumă. Printre ţările care şi-au anunţat contribuţii importante pentru următorii 3 ani se numără Suedia cu aproape 800 de milioane de euro, Olanda, Finlanda şi Spania cu câte 300 de milioane de euro. Suma va trebui să permită ţărilor în curs de dezvoltare să facă faţă impactului încălzirii globale şi să creeze economii slab poluante. 

În discursul său, preşedintele rus Dimitri Medvedev a spus că va urma o perioadă lungă şi dificilă înainte de a se ajunge la un acord privind clima. El a subliniat că dificultăţile acestor negocieri au fost subestimate. 

Prezent la Copenhaga, în ultima zi a summitului, preşedintele Statelor Unite, Barack Obama, le-a cerut, cu fermitate, liderilor din toate colţurile lumii, să ajungă la un proiect de declaraţie politică, chiar şi unul imperfect, pentru a combate încălzirea climatică. Nivelul de dezvoltare al ţărilor participante la această reuniune internaţională fiind atât de diferit, era de la sine înţeles că nici o ţară nu ar putea obţine tot ce-şi doreşte şi singura cale de a ajunge la un acord comun este acceptarea unor compromisuri. Pentru a încuraja elaborarea unui text comun, după două săptămâni de negocieri aprige, Barack Obama s-a situat pe aceeaşi poziţie cu preşedintele Franţei, propunând un acord sub forma unui cadru politic, care va continua să fie îmbunătăţit, ulterior.  Preşedintele american nu a făcut, în discursul său, nici o declaraţie despre angajamentele ţării sale în privinţa reducerii nivelului de emisii de gaze cu efect de seră, sprijinirea financiară a ţărilor în curs de dezvoltare sau solicitarea de transparenţă din partea ţărilor emergente, în special din partea Chinei. 

În următoarele şase luni, vor avea loc la Bonn noi negocieri pentru a pregăti viitoarea conferinţă asupra climatului, programată pentru sfârşitul anului 2010.

Acordul de la Copenhaga, un document de numai trei pagini, îşi propune limitarea creşterii temperaturii planetei cu 2 grade Celsius, în raport cu nivelurile preindustriale, însă nu menţionează mijloacele prin care se va atinge acest obiectiv. Fiecare ţară va trebui să-şi prezinte acţiunile pe care le va întreprinde pentru a reduce poluarea globală. Liderii din SUA, India, Brazilia, Africa de Sud şi China au consimţit să participe la acordul privind încălzirea climatică. Ajutorul financiar, care va fi destinat cu prioritate ţărilor celor mai vulnerabile, pentru a le ajuta să se adapteze la impactul schimbărilor climatice, este în valoare de 30 de miliarde de dolari pe termen scurt (anii 2010, 2011 şi 2012), şi va ajunge până la 100 de miliarde de dolari anual, după 2020, Obiectivele de reducere a emisiilor de gaze cu efect de seră pentru ţările industrializate, până în anul 2020, nu vor fi decise decât în ianuarie 2010. 
În timp ce unii lideri vorbesc despre actualul document ca despre o adevărată victorie în lupta cu încălzirea globală, alţii sunt mai reţinuţi în aprecierile lor. După ce delegaţii au adoptat o moţiune prin care au recunoscut acordul la care Statele Unite au ajuns cu statele-cheie, inclusiv cu China, secretarul general al ONU, Ban Ki-moon, a apreciat că acordul, încurajat şi susţinut puternic de Statele Unite, este un "început esenţial". 

Ecologiştii îl consideră, însă, un adevărat dezastru şi  apreciază că reprezintă mai mulţi paşi înapoi faţă de prevederile Protocolului de la Kyoto, fiind lipsit de orice substanţă.

A doua zi după ce fusese încheiat, plenul Conferinţei ONU a luat notă de Acordul de la Copenhaga împotriva încălzirii globale, ceea ce i-a acordat acestuia un statut legal suficient pentru a face acordul operaţional, fără a fi nevoie de aprobarea părţilor. 

